text: Dès ore mais seroit saison
   Que je monstrasse la raison
   Por quoi Cléomadès estoit
   Si preus que chascun le prisoit
   Et que tout s'en esmerveilloient
   Cil qui de lui parler ooient.
   De ce sai bien la vérité.
   Moult longuement avoit esté
   Li rois Marcadigas en guerre;
   Car tolir li vorrent sa terre
   V roi qui à lui marchissoient.
   Poissant furent, et moult avoient
   Seur Marcadigas grant envie,
   Pour ce qu'il menoit tele vie,
   De la terre que il tenoit,
   Que chascuns s'en esmerveilloit.
   Pou parloit on se de lui non
   Tant par estoit de grant renon ;
   PageV01P012
   Sens, honnour, vallour et noblece,
   Humilité, pitié, largece,
   Folio2v
   Debonnaireté, courtoisie,
   Ot tous jours en sa compaignie.
   Hardis et de seür corage
   Fu moult et de fier vasselage.
  